TUF ปลื้มอันดับเครดิตขยับขึ้น
TUF ปลื้ม ทริสฯ ขึ้นอันดับเครดิตเป็น AA สะท้อนศักยภาพทำธุรกิจ ความสามารถแข่งขันสูง หนุนเติบโตสูง ผลตอบแทนที่ดี
10 ม.ค. 2556

TUF ปลื้ม ทริสฯ ขึ้นอันดับเครดิตเป็น AA สะท้อนศักยภาพทำธุรกิจ ความสามารถแข่งขันสูง หนุนเติบโตสูง ผลตอบแทนที่ดี
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า เป็นความภูมิใจอย่างมากของบริษัท
กรณีที่บริษัท ทริสเรทติ้ง ได้ปรับเพิ่มอันดับเครดิตองค์กรและหุ้นกู้เป็น AA จาก A+ 
“การปรับเพิ่มอันดับเครดิตครั้งนี้ แสดงให้เห็นถึงความสามารถในการบริหารจัดการที่ดีและมีประสิทธิภาพของบริษัท ภายใต้การดำเนินธุรกิจในลักษณะ Conser vative เป็นหลักปฏิบัติที่สร้างความสำเร็จให้กับบริษัท ส่งผลให้บริษัทมีการเติบโตและสร้างอัตราผลตอบแทนที่ดีให้กับนักลงทุนและผู้ถือหุ้นได้” นายธีรพงศ์ กล่าว
ทริสฯ ให้เหตุผลในการปรับเพิ่มอันดับเครดิต เพราะมีความเชื่อมั่นต่อกลยุทธ์การดำเนินธุรกิจของบริษัท หลังจากที่ได้ให้ข้อมูลและอธิบายถึงแนวทางการดำเนินธุรกิจ ความสามารถทางการแข่งขันของบริษัทที่มีฐานการผลิตและฐานลูกค้าครอบคลุมทั่วโลก วิธีการบริหารและควบคุมความเสี่ยงในด้านต่างๆ 
นอกจากนี้ การมีสถานะการเงินที่แข็งแกร่งด้วยความมีวินัยทางการเงินที่เข้มงวด สะท้อนให้เห็นได้จากความสามารถในการจ่ายดอกเบี้ยและการคืนเงินต้น ซึ่งเกิดจากการเข้าซื้อกิจการของบริษัท เอ็มดับบลิว แบรนด์ส ได้ภายในเวลาที่กำหนด
สำหรับแนวโน้มอันดับเครดิต “คงที่” ยังสะท้อนถึงการที่บริษัทสามารถรักษาความได้เปรียบในการแข่งขันจากการประหยัดจากขนาดและความมีประสิทธิภาพของการผลิต ด้วยการมีฐานการตลาดและการมีสินค้าที่หลากหลายช่วยให้บริษัทมีรายได้ที่มีเสถียรภาพและเติบโตได้เป็นอย่างดี และการที่มีแบรนด์สินค้าชั้นนำยังช่วยให้บริษัทสามารถทำกำไรได้อย่างต่อเนื่องเช่นเดียวกัน แม้ว่าจะต้องเผชิญกับปัญหาเรื่องของต้นทุนวัตถุดิบที่ผันผวนก็ตาม 
ด้านราคาหุ้น TUF ปิดที่ 72.25 บาท ลดลง 0.25 บาท